RESOLUCIÓN do 2 de novembro de 2009, da Secretaría Xeral de Universidades, pola que se dispón a publicación do convenio de colaboración entre a Consellería de Educación e Ordenación Universitaria e as universidades de Santiago de Compostela, A Coruña e Vigo, para a preparación das propostas de novos plans de estudos no marco da nova ordenación das ensinanzas universitarias oficiais.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 06/11/2009

Subscrito o día 29 de xullo de 2009 o convenio de colaboración entre a Consellería de Educación e Ordenación Universitaria e as universidades de Santiago de Compostela, A Coruña e Vigo para a preparación das propostas de novos plans de estudos no marco da nova ordenación das ensinanzas universitarias oficiais, procede a publicación no Diario Oficial de Galicia do citado convenio que figura como anexo desta resolución.
O que se fai público para os efectos oportunos.
Santiago de Compostela, 2 de novembro de 2009.
José Alberto Díez de Castro
Secretario xeral de Universidades
ANEXO
Dunha parte Jesús Vázquez Abad, conselleiro de Educación e Ordenación Universitaria, nomeado mediante o Decreto 81/2009, do 19 de abril, en virtude da competencia atribuída polo artigo 34.1º da Lei 1/1983, do 22 de febreiro, reguladora da Xunta e da súa Presidencia.
Doutra parte Senén Barro Ameneiro, reitor da Universidade de Santiago de Compostela, en virtude da competencia atribuída no artigo 87 dos estatutos da Universidade de Santiago de Compostela, aprobados polo Decreto 28/2004, do 22 de xaneiro (Diario Oficial de Galicia do 9 de febreiro) e o seu nomeamento mediante o Decreto 93/2006, do 1 de xuño.
Doutra parte José María Barja Pérez, reitor da Universidade da Coruña, en virtude da competencia atribuída no artigo 36 dos estatutos da Universidade da Coruña, aprobados polo Decreto 101/2004, do 13 de maio (Diario Oficial de Galicia do 26 de maio), modificados polo Decreto 194/2007, do 11 de outubro, e o seu nomeamento mediante o Decreto 3/2008, do 10 de xaneiro.
E doutra parte, Alberto Gago Rodríguez, reitor da Universidade de Vigo, en virtude da competencia atribuída no artigo 59 dos estatutos da Universidade de Vigo, aprobados polo Decreto 421/2003, do 13 de novembro (DOG do 5 de decembro), e o seu nomeamento mediante o Decreto 96/2006, do 8 de xuño.
Todas as partes recoñécense capacidade xurídica para actuar no presente acto.
Declaran:
A Lei orgánica 4/2007, do 12 de abril, pola que se modificou a Lei 6/2001, do 21 de decembro, de universidades, a través do seu título XIII, proporciona ás universidades españolas o marco xurídico para o desenvolvemento e implantación do novo modelo de ensino superior en adaptación ao Espazo Europeo de Ensino Superior (EEES).
A Lei 4/2007 aposta decididamente pola harmonización dos sistemas educativos superiores no marco do EEES e asume a necesidade dunha profunda reforma na estrutura e na organización das ensinanzas, que se organizarán en títulos de graduado, máster e doutor. A reforma está guiada pola vontade de potenciar a autonomía das universidades, á vez que se incrementa a exixencia de render contas sobre o cumprimento das súas funcións. Este principio é impulsado pola Unión Europea apoiando a modernización das universidades europeas co fin de convertelas en axentes activos para a transformación de Europa nunha economía plenamente integrada na sociedade do coñecemento. A autonomía é a principal característica que as universidades teñen para responder con flexibilidade e rapidez ás cambiantes necesidades que a sociedade require.
A mencionada autonomía, así como a supresión do catálogo de títulos efectuado pola nova lei no seu artigo 34 e a proposta dun novo procedemento para o establecemento do carácter oficial dos títulos e a súa inclusión no Rexistro de Universidades, Centros e Títulos, require poñer a énfase dos plans de estudo non só no contido dos títulos senón tamén nas condicións necesarias para o seu recoñecemento. Estas condicións supoñen un maior compromiso das universidades no contido dos proxectos de plans de estudo que deben elaborar.
Neste proceso, cuxa conclusión está prevista para o ano 2010, é decisiva a participación e colaboración de todas as administracións públicas, xeral do Estado, da Xunta de Galicia e as propias universidades galegas, destinatarias finais do proceso de innovación do sistema universitario galego.
Por parte da Administración xeral do Estado, este impulso traduciuse nun conxunto de disposicións normativas e nun esforzo orzamentario iniciado xa no ano 2006, mediante a Orde ECI/2790/2006, do 8 de setembro (BOE do 12 setembro), tendo a súa continuación durante o ano 2007 na Orde ECI/3008/2007, do 12 de setembro (BOE do 16 de outubro), e agora na Orde CIN/2941/2008, do 8 de outubro (BOE do 15 de outubro).
Na Resolución do 7 de novembro de 2008 (BOE do 26 de novembro), da Secretaría de Estado de Universidades, disponse a adxudicación das subvencións destinadas á preparación das propostas de novos plans de estudo, dentro do proceso de adaptación ao EEES. A distribución resultante por comunidades autónomas obtívose novamente aplicando a cota porcentual resultante dos criterios fixados polo acordo do Consello de Ministros do 28 de xullo de 2006 (BOE do 8 de agosto).
Así mesmo, na Orde CIN/2941/2008, do 8 de outubro (BOE do 15 de outubro), pola que se establecen as bases reguladoras das subvencións para a preparación das propostas de novos plans de estudos no marco da nova ordenación das ensinanzas universitarias oficiais, establécese un total de 8.000.000 de euros previsto na aplicación orzamentaria 18.07.322C.450, dos orzamentos xerais do Estado para o exercicio 2008, cantidade que se distribúe entre as comunidades autónomas, de maneira que a distribución resultante para a Comunidade Autónoma de Galicia foi de 533.600 euros, o que supón un aumento do 14,41% da cantidade recibida o ano anterior.
Ademais da lexislación xeral de aplicación, a dita orde dispoñía que unha vez publicada no BOE, as comunidades autónomas adxudicarán mediante convenio coas súas universidades, que se publicaría no correspondente diario oficial, a totalidade dos fondos que lles correspondesen en cada caso, debendo reunir os seguintes requisitos básicos: a) realización de actividades que contribúan á elaboración das propostas dos novos plans de estudo e b) ser efectuadas por un órgano competente da universidade. As universidades beneficiarias quedarán obrigadas a realizar as actividades que fundamentan a concesión da axuda, sen posibilidade de cambio ou modificación ningunha do obxecto ou finalidade para a que se concedeu.
A xestión destas axudas, por parte das comunidades autónomas, débese levar a cabo de acordo cos criterios básicos e liñas de actuación que se establecen a través da orde citada. A adscrición dos centros universitarios ás comunidades autónomas require adaptar o procedemento de xestión descentralizada ao procedemento xeral establecido no artigo 86 da Lei xeral orzamentaria, que establece un procedemento específico para efectuar a territorialización do crédito consignado nos orzamentos xerais do Estado entre as comunidades autónomas (procedemento recollido no acordo do Consello de Ministros do 28 de xullo de 2006, BOE do 8 de agosto), á vez que require a delimitación precisa dos criterios que deben rexer a actuación das comunidades autónomas, na adaptación das institucións universitarias ao EEES.
Así mesmo a Orde CIN/2941/2008 establece os criterios básicos a que deberán axustarse as actividades que presentarán as universidades e as liñas prioritarias de actuación que deberán valorar os órganos competentes das comunidades autónomas á hora de distribuír as axudas e que deberían recoller nos convenios que subscriban coas universidades para tal fin, de conformidade co establecido na dita norma.
No ámbito da Comunidade Autónoma de Galicia, esta materia está regulada polo Decreto 259/1994, do 29 de xullo, polo que se establece o procedemento para a creación e recoñecemento de universidades, centros universitarios e autorización de estudos na Comunidade Autónoma de Galicia (Diario Oficial de Galicia do 16 de agosto) e polo Decreto Decreto 66/2007, do 29 de marzo, polo que se establece o procedemento de autorización para a implantación dos estudos universitarios oficiais de posgrao conducentes ao título de máster ou de doutor (Diario Oficial de Galicia do 16 de abril).
En consecuencia, acordan formalizar este convenio de colaboración segundo as seguintes
Cláusulas:
Primeira.-Obxecto.
Constitúe o obxecto deste convenio outorgar a subvención regulada na Orde CIN/2941/2008, do 8 de outubro (BOE do 15 de outubro), para a preparación das propostas de novos plans de estudo no marco da nova ordenación das ensinanzas universitarias oficiais, establecendo os criterios básicos a que haberán de axustarse os proxectos que se van realizar polas tres universidades do sistema universitario de Galicia (Universidade da Coruña, Universidade de Santiago de Compostela e Universidade de Vigo), para impulsar a súa adaptación ao Espazo Europeo de Ensino Superior.
Segunda.-Distribución da axuda.
Destinarase ao dito fin a cantidade de cincocentos trinta e tres mil seiscentos euros (533.600 euros), que se recollen na aplicación orzamentaria 45.02.422C.444.1, cantidade que se repartirá da forma seguinte:
-Universidade de Santiago de Compostela: 199.251,90 euros.
-Universidade da Coruña: 168.663,80 euros.
-Universidade de Vigo: 165.684,30 euros.
Terceira.-Forma de pago.
A Consellería de Educación e Ordenación Universitaria librará ás universidades o 10% da cantidade que lles corresponde á sinatura do convenio. Poderán facerse pagos parciais ata o 80%, logo de presentación dunha certificación do xerente da universidade correspondente en que deberán constar as accións realizadas. A cantidade restante, unha vez rematado todo o proxecto, logo de presentación dunha certificación do xerente da universidade correspondente e da memoria final, tal e como prevé a normativa reguladora vixente en materia de subvencións.
Cuarta.-Suxeición á Lei 9/2007.
Este convenio de colaboración ten natureza administrativa e os seus efectos rexeranse polo establecido nas súas cláusulas e polo establecido na Lei 9/2007, do 13 de xuño, de subvencións de Galicia, e demais normativa vixente en materia de subvencións e, no seu defecto, pola normativa xeral en materia de contratos do sector público (Lei 30/2007).
Quinta.-Concorrencia pública.
Debido á especificidade das características, tanto das entidades colaboradoras coma do obxecto do convenio, non son de aplicación os principios de publicación e concorrencia pública, xa que as universidades do sistema universitario de Galicia son as encargadas de adaptar os seus plans de estudo no marco da nova ordenación das ensinanzas universitarias oficiais.
Sexta.-Inclusión nos rexistros oficiais.
Segundo a disposición adicional do Decreto 132/2006, do 27 de xullo, as universidades do sistema universitario de Galicia consenten expresamente para que a Administración inclúa e faga públicos, nos rexistros regulados neste decreto, os datos relevantes referidos ás axudas e subvencións recibidas, así como ás sancións impostas. A reserva que puideren facer os peticionarios no senso de non autorizar a obtención dos datos ou á publicidade destes nos rexistros, que en todo caso terán que se expresar, poderá dar lugar á exclusión do proceso de participación para obter a axuda ou á revogación do acto de outorgamento.
Sétima.-Requisitos básicos das actividades.
As actividades realizadas polas universidades do sistema universitario de Galicia deberán cumprir os seguintes requisitos xerais:
1. Deberán ser efectuadas polo órgano competente de cada universidade.
2. Deberán contribuír á elaboración das propostas dos novos plans de estudo de cada universidade.
3. Deberán obedecer a estratexias e tarefas concretas previstas nas liñas prioritarias a que se refire a cláusula seguinte.
4. As universidades quedarán obrigadas a realizar as actividades que fundamentan a concesión desta axuda, sen que caiba ningún cambio ou modificación do obxecto ou finalidade para a que se concedeu.
Oitava.-Liñas (actuacións) subvencionables.
As actividades que vai realizar cada universidade preverán as seguintes liñas prioritarias de actuación:
1. Localización e análise de referentes externos á universidade que avalen a adecuación das propostas a criterios nacionais ou internacionais para títulos de similares características académicas.
2. Consultas externas para a elaboración do plan de estudos con profesionais, asociacións ou colexios profesionais, estudantes ou outros colectivos.
3. Deseño de sistemas de avaliación das competencias dos estudantes.
4. Deseño de sistemas de información previa á matriculación e procedementos de acollida e orientación dos estudantes de novo ingreso para facilitar a súa incorporación á universidade e á titulación.
5. Deseño de sistemas de apoio e orientación dos estudantes unha vez matriculados.
6. Deseño do sistema propio da universidade para transferencia e recoñecemento de créditos.
7. Elaboración e análise de indicadores de graduación, abandono e eficiencia das actuais titulacións, co obxectivo de establecer valores estimados para os novos plans de estudo.
8. Deseño de prácticas externas e a súa avaliación.
9. Deseño de traballos de fin de grao ou máster e a súa avaliación.
10. Deseño de sistemas de garantía de calidade aplicable á titulación.
11. Deseño de sistemas de apoio e orientación dos estudantes con discapacidade.
Novena.-Prazos de execución.
1. Os proxectos subvencionados deberán desenvolverse ao longo do curso académico 2008/2009 e darán lugar a unha memoria de execución por parte de cada universidade do sistema universitario de Galicia, que deberá ser presentada ante a Secretaría Xeral de Universidades antes do 30 de outubro de 2009.
2. Con anterioridade ao 31 de decembro de 2009, a Secretaría Xeral de Universidades remitirá ao Ministerio de Educación e Ciencia a memoria de execución que deberá incluír como anexos a copia das memorias de execución elaboradas por cada universidade beneficiaria, xunto cunha valoración sobre os resultados obtidos, e, finalmente, fotocopia da publicación do convenio no Diario Oficial de Galicia.
Décima.-Comisión de Seguimento.
Para o seguimento da execución do presente convenio crearase unha Comisión de Seguimento que estará constituída por:
Pola Consellería de Educación e Ordenación Universitaria:
-O secretario xeral de Universidades ou persoa en que delegue e outras dúas persoas designadas por el.
Polas universidades do sistema universitario de Galicia:
-O reitor da Universidade de Santiago de Compostela, ou a persoa en que delegue.
-O reitor da Universidade da Coruña, ou a persoa en que delegue.
-O reitor da Universidade de Vigo, ou a persoa en que delegue.
As dúbidas ou lagoas que puideren xurdir na interpretación e desenvolvemento do presente convenio serán resoltas por esta Comisión de Seguimento.
Décimo primeira.-Natureza administrativa do convenio.
O presente convenio ten natureza administrativa e réxense, en primeiro lugar, polas cláusulas que se establecen nel, no seu defecto, polas normas de dereito administrativo que lle sexan de aplicación.
As partes comprométense á resolución amigable das discrepancias que puideren xurdir respecto da interpretación, modificación, resolución e cumprimento do presente convenio que serán resoltas pola Comisión de Seguimento.
Das cuestións litixiosas que puideren xurdir na execución do convenio será competente a xurisdición contencioso-administrativa.
Este convenio poderá ser denunciado pola parte que considere vulnerado o seu espírito por incumprimento dalgunha das súas cláusulas. A denuncia deberá efectuarse comunicándollo á outra parte, mediante escrito fundado e cunha antelación mínima dun mes. Neste suposto, e salvo acordo expreso en contrario, deberán finalizar as accións xa iniciadas.
Décimo segunda.-Período de vixencia.
O presente convenio terá vixencia desde a súa sinatura ata o 30 de outubro de 2009, sen prexuízo de que se poida atender a actuacións realizadas con anterioridade a data da súa sinatura.
O que en proba de conformidade asinan as partes por cuadriplicado exemplar para un só efecto no lugar e data sinalados ut supra.
Pola Consellería de Educación e Ordenación Universitaria, o conselleiro Jesús Vázquez Abad. Pola Universidade da Coruña, o reitor José María Barja Pérez. Pola Universidade de Santiago de Compostela, o reitor Senén Barro Ameneiro. Pola Universidade de Vigo, o reitor Alberto Gago Rodríguez.